b'\n_START_ARTICLE_\nAfarin syv\xc3\xa4nk\xc3\xb6\n_START_PARAGRAPH_\nAfarin syv\xc3\xa4nk\xc3\xb6 on syv\xc3\xa4nk\xc3\xb6alue It\xc3\xa4-Afrikassa. Se ulottuu Eritrean, Etiopian ja Djiboutin alueelle._NEWLINE_Syv\xc3\xa4nk\xc3\xb6 on syntynyt maapallon kivikeh\xc3\xa4n kolmen laatan reunakohtaan. Aiemmin toisistaan irtautuniden Arabian ja Afrikan laattojen lis\xc3\xa4ksi syv\xc3\xa4ng\xc3\xb6n syntyyn on vaikuttanut Afrikan laatasta erkanevan It\xc3\xa4-Afrikan liike. Afarin syv\xc3\xa4nk\xc3\xb6 muodostaa It\xc3\xa4-Afrikan hautavajoaman pohjoisen alkukohdan._NEWLINE_Afarin syv\xc3\xa4ng\xc3\xb6ss\xc3\xa4 sijaitsee Afrikan mantereen matalin kohta: Assalj\xc3\xa4rvi (-155 metri\xc3\xa4). Alue on yksi maailman l\xc3\xa4mpimimpi\xc3\xa4 seutuja ymp\xc3\xa4ri vuoden, sill\xc3\xa4 l\xc3\xa4mp\xc3\xb6tila vaihtelee sadekauden 25 celsiusasteen ja kuivan kauden 48 celsiusasteen v\xc3\xa4lill\xc3\xa4._NEWLINE_Afar ja etenkin Awash-joen alajuoksun laakso on kuuluisa varhaisten ihmisapinoiden j\xc3\xa4\xc3\xa4nn\xc3\xb6ksist\xc3\xa4. T\xc3\xa4\xc3\xa4lt\xc3\xa4 l\xc3\xb6ydettiin muun muassa Lucy-nimen saanut Australopithecus afarensis -lajin luuranko.'